**Národná rada Slovenskej republiky**

**VII. volebné obdobie**

**Návrh**

**Zákon**

**z ......... 2016,**

**ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov v znení zákona č. 387/2015 Z. z.**

Národná rada Slovenskej republiky sa uzniesla na tomto zákone:

**Čl. I**

Zákon č. 488/2013 Z. z. o diaľničnej známke a o zmene niektorých zákonov v znení zákona č. 387/2015 Z. z. sa mení a dopĺňa takto:

V § 2 ods. 2 druhá veta znie: „Úhrada diaľničnej známky sa platí na kalendárne dni bez ohľadu na počet vykonaných jázd, pričom maximálny počet dní úhrady je 365 dní.“.

V § 2 ods. 3 sa vypúšťajú slová „alebo podobu papierovej nálepky“.

§ 3 vrátane nadpisu znie:

„§ 3

Platnosť diaľničnej známky

„Dĺžku platnosti diaľničnej známky si môže užívateľ vymedzeného úseku ciest zvoliť podľa svojho uváženia, pričom minimálna dĺžka platnosti musí byť 1 deň, maximálna 365 dní. Prvý deň platnosti určí užívateľ vymedzeného úseku ciest, pričom najskorším dňom platnosti môže byť deň predchádzajúci dňu zakúpenia diaľničnej známky.“.

§ 4 sa dopĺňa odsekom 3, ktorý znie:

„(3) Ak je prívesný vozík súčasťou jazdnej súpravy a spolu s vozidlom spĺňa podmienky uvedené v § 2 ods. 1, povinnosť úhrady diaľničnej známky sa naň nevzťahuje.“.

V § 5 ods. 1 písm. b) a ods. 3 písm. c) sa vypúšťajú slová „alebo prípojného vozidla kategórie O1 a O2“.

V § 5 ods. 1 písm. c) a ods. 3 písm. d) sa vypúšťajú slová „a to, či ide o vozidlo alebo o prípojné vozidlo“.

§ 6 sa vypúšťa.

V § 10 sa vypúšťa odsek 2.

Doterajšie odseky 3 až 7 sa označujú ako odseky 2 až 6.

V § 10 odsek 2 znie:

„(2) Za priestupok podľa odseku 1 sa uloží pokuta vo výške 100 eur, v blokovom konaní bude výška pokuty vo výške 50 eur.“.

V § 11 odsek 2 znie:

„(2) Ak okresný úrad zistí na základe kontroly vykonanej správcom výberu úhrady diaľničnej známky alebo osobou poverenou podľa § 8 ods. 1 alebo osobou poverenou výkonom kontroly alebo orgánmi Policajného zboru spáchanie správneho deliktu podľa odseku 1 a nie je dôvod na odloženie veci podľa § 12 ods. 1, bezodkladne bez ďalšieho konania vydá rozkaz o uložení pokuty vo výške 100 eur.“.

V § 11 odseky 7 a 8 znejú:

„(7) Pokutu možno uložiť najneskôr do jedného mesiaca odo dňa porušenia povinnosti.

(8) Pokuta je splatná do 30 dní odo dňa, keď rozkaz o jej uložení nadobudol právoplatnosť. Ak do 30 dní od doručenia rozkazu uhradí prevádzkovateľ vozidla alebo jazdnej súpravy polovicu z uloženej výšky pokuty, pokuta sa považuje za uhradenú v plnej výške.“.

Za § 16a sa vkladá § 16b, ktorý vrátane nadpisu znie:

„§16b

Prechodné ustanovenie k úpravám účinným od 1. augusta 2016

Na opakované spáchanie priestupku podľa § 10 ods. 1 alebo opakované spáchanie správneho deliktu podľa §11 ods. 1, ktoré boli spáchané v období od 1. februára 2016 do 31. júla 2016 rovnakým prevádzkovateľom vozidla sa bude prihliadať ako na spáchanie jedného priestupku podľa §10 ods. 1 alebo správneho deliktu podľa § 11 ods. 1. Ak sa porušenia dopustil prevádzkovateľ vozidla, ktorý vlastní viac vozidiel alebo jazdných súprav, pokuta bude uložená za každé vozidlo, alebo jazdnú súpravu samostatne.

**Čl. II**

Tento zákon nadobúda účinnosť 1. augusta 2016.